El grup parlamentari de CatECP ha fet una crida a participar a l'Onze de Setembre per "fer avançar Catalunya". I construir així un país "feminista, amb justícia social i ambiental" i on els drets i llibertats "no siguin mai més vulnerats". En un comunicat aquest dilluns al matí, els comuns defensen la Diada com una "data assenyada per un espai catalanista i d'esquerres" com el seu, asseguren. Per això volen que aquest dimarts sigui d'"objectius compartits" i que mobilitzi "la majoria de la ciutadania d'un país mestís i divers". En aquest context, CatECP participarà als actes institucionals de la Diada "que tenen voluntat de representar la pluralitat" de l'espai. D'aquesta manera seran a l'acte de lliurament de la Medalla d'Honor del Parlament a les 7 de la tarda i s'afegiran a l'acte institucional del Govern un cop arribi a la plaça de Sant Jaume, sense passar pel Born.  CatECP assegura que aquesta és una Diada "inusual" per l'existència de "presos polítics", "un fet que no pot ser normalitzat" i per dels quals en demanen l'alliberament. En segon lloc, pel canvi de govern a l'Estat, que obre "un nou escenari d'esperança perquè Catalunya pugui avançar socialment i políticament", insisteixen.  Per tot plegat, els comuns apunten que tant l'estat autonòmic "està esgotat" com la via unilateral "ha fracassat". " Per això ens emplacem a continuar defensant, des del diàleg i el sentit comú, una proposta nacional inclusiva que permeti desbloquejar l’actual conflicte polític.; el reconeixement del dret de Catalunya a decidir lliurement el seu futur i l’aposta per un republicanisme real són, al nostre entendre, dues peces imprescindibles", reblen.  Els comuns asseguren que el curs polític que s'inaugura aquest setembre estarà marcat pel "repte" de mantenir viu "l'esperit reivindicatiu i l'onada de lluites als carrers". " Catalunya en Comú s'hi compromet activament, reconeixent a aquests col·lectius organitzats la legitimitat per marcar l’agenda que ha de guiar la nostra acció institucional".  En paral·lel reclamen al Govern "mesures institucionals urgents" per "reprendre l'activitat" al Parlament i que "deixi de desatendre les necessitats urgents de la gent". També  exigeixen al govern de Pedro Sánchez retirar els recursos contra lleis catalanes al Constitucional.

Summary: Els comuns animen a participar a l'Onze de Setembre per "fer avançar Catalunya"


La intervenció arqueològica que s'està portant a terme al solar de l'antiga fàbrica de l'Estrella de Badalona, ha permès documentar una vil·la romana de 2.633 metres quadrats. Es tracta d'una gran explotació agrària, situada a 500 metres de la ciutat de Baetulo, en la qual es localitzen, a més de l'edifici principal, diferents zones productives relacionades amb les feines agrícoles: un conjunt de sitges -utilitzades per emmagatzemar cereals o llegums-, quatre dipòsits -dos amb una capacitat de milers de litres-, contenidors ceràmics de gran capacitat que es podien utilitzar per a la fermentació del vi, i un gran edifici que s'hauria utilitzat com a magatzem. Els treballs també han permès localitzar diverses peces ceràmiques, entre les que quals destaca una espectacular llàntia de terracota en forma de gladiador, única a Catalunya.

Summary: La intervenció arqueològica del sector de l'Estrella de Badalona deixa al descobert una antiga explotació agrària romana


El president de la Generalitat, Quim Torra, ha replicat a la cap de l'oposició, Inés Arrimadas, que respondrà les seves "amenaces" amb "més democràcia, més dret a tenir drets i més fam de justícia". Així s'ha expressat el cap de l'executiu aquest dimecres a la tarda, durant el debat del ple monogràfic sobre el 6 i 7 de setembre de l'any passat, quan el Parlament va aprovar les lleis de la desconnexió. Al seu torn, els grups de JxCat, ERC i CUP-CC han defensat l'expresidenta de la cambra Carme Forcadell i la Mesa d'aleshores per la seva actuació en aquell ple d'ara fa 15 mesos. Torra també ha subratllat que no té "por" de les "amenaces" i querelles de Cs. Després, dirigint-se al primer secretari del PSC, Miquel Iceta, ha agraït la seva "aposta pel diàleg" tot i que ha lamentat que encara no conegui cap proposta política del PSOE per a resoldre el conflicte entre Catalunya i l'Estat. Així mateix, també ha aplaudit que Iceta afirmi que la societat catalana està "dividida però no fracturada". De la seva banda, el diputat de JxCat Lluís Guinó -que era vicepresident primer de la Mesa durant els plens del 6 i 7 de setembre de 2017- ha instat tots els grups a fer "auto-crítica" i a "reflexionar" sobre el desenvolupament d'aquelles sessions, alhora que ha volgut deixar clar que no es pot parlar de "cop d'estat a la democràcia". "Dir que es fa un cop d'estat des del Parlament és un oxímoron", ha assegurat Guinó, per afegir que a més es va permetre el debat durant "moltes hores". Guinó també ha volgut defensar la figura de l'expresidenta del Parlament, Carme Forcadell, ja que "no va cridar l'atenció a ningú" malgrat la "mala educació" i els "insults d'alguns diputats. El diputat de JxCat també ha volgut fer referència a la querella que ha anunciat Cs contra Torra per assegurar que "no és dret penal" presentar querelles sobre fets "futuribles". "Això és fer dret penal de l'enemic", ha sentenciat. "Volíem fer-ho així el 6 i el 7? No". Així ho ha assegurat també el portaveu parlamentari adjunt dels republicans, Gerard Gómez del Moral. De fet, ha afirmat que van obrir la ponència conjunta com un "foli en blanc" inicialment per tramitar-ho de forma ordinària. "Però vostès van fer el mateix que saben fer sempre: querella, querella, i anem al Constitucional; van voler judicialitzar el debat", ha acusat Gómez del Moral a l'oposició. En aquest context, ha afirmat també que durant aquelles dues sessions del ple es va "defensar la sobirania" de la cambra i la separació de poders. I ha aprofitat la seva intervenció per "desmentir mantres" sobre la tramitació, les esmenes i el temps d'intervenció i ha acusat així l'oposició d'haver "distorsionat alguns fets". "El 6 i el 7 es va fer complint el reglament; [...] els drets dels diputats, i a la discrepància política", ha assegurat en una defensa a poder "parlar de tot". Gómez del Moral, que ha recordat l'expresidenta del Parlament, Carme Forcadell, i els presos, ha carregat també contra la querella que ha anunciat la líder de Cs al Parlament contra Torra per "emparar" la "violència" que dona per fet que hi haurà el 21-D. "No han dit allò de 'Matrix'; [...] ara són a 'Minority Report': és igual la realitat, vostès creen un relat i el comparteixen amb la fiscalia i l'apliquen, vostès ja saben que hi haurà violència i posen una querella pel que passarà divendres, és bastant surrealista", ha resolt.  "21-D, punt d'inflexió" Al seu torn, la diputada de la CUP Natàlia Sánchez ha fet una crida a la mobilització el 21-D perquè aquest divendres sigui un "punt d'inflexió". "La lluita sempre continua, ajuntem-nos i alcem-nos, fins a la victòria sempre", ha sentenciat la parlamentària independentista. A més, Sànchez s'ha dirigit a la cap de l'oposició, Inés Arrimadas, per dir-li que la seva "bola de cristall no fa por". La diputada cupaire li ha reclamat a la líder de Cs que "pari d'amenaçar" i que es posi a "fer política". Així mateix, Sànchez ha defensat el paper de Forcadell durant el ple del 6 i 7 de setembre, com també el de la resta de membres d'aquella Mesa.

Summary: Torra diu a Arrimadas que respondrà les "amenaces" amb "més democràcia i fam de justícia"


El portaveu de Catalunya Sí que es Pot, Joan Coscubiela, ha replicat al president de la Generalitat en funcions que “no es pot queixar que l’hagin enganxat fent de caçador de finançament irregular”. En declaracions després de la reunió dels grups per parlar de la composició de la mesa i de la distribució dels escons a l’hemicicle, Coscubiela ha demanat al president en funcions, que compareix divendres, que “deixi d’amagar-se en metàfores sobre la caça major” quan li pregunten pel cas 3%.  “Si algú decideix caçar finançament irregular de manera furtiva i li vénen els forestals i l’enganxen, després no es pot queixar que l’han enganxat fent de caçador furtiu de finançament irregular”, ha apuntat.

Summary: Coscubiela replica a Mas que “no es pot queixar que l’hagin enganxat fent de caçador de finançament irregular”


La companyia logística Vopak Terquimsa ha començat les obres d'ampliació de la terminal del port de Tarragona per ampliar la capacitat d'emmagatzematge de productes químics. En concret, construirà quatre nous tancs amb una capacitat de 17.000 metres cúbics. Els treballs suposen una inversió de 14 MEUR i tenen un període d'execució de deu mesos. Amb aquesta ampliació Vopak Terquimsa assolirà una capacitat de gairebé 456.000 metres cúbics a Tarragona, que acull les instal·lacions més grans de la companyia. Els treballs s'emmarquen en la tercera fase de l'ampliació de la concessió en el moll de la Química del port tarragoní, on l'empresa ha invertit 34,5 MEUR en els darrers sis anys per guanyar 60.000 metres cúbics de capacitat.  El director general de l'empresa, Eduardo Sañudo, ha afirmat que volen seguir reforçant el seu lideratge a Tarragona, que veu com "un enclavament estratègic a nivell europeu" en l'emmagatzematge de productes químics.    La posada en marxa dels quatre nous tancs generarà un nou tràfic al port de Tarragona. La nova instal·lació disposarà dels últims avenços en matèria d'automatització de sistemes de càrrega, la qual cosa augmentarà els nivells de seguretat i eficiència.  Amb 455.903 metres cúbics de capacitat, les instal·lacions de Vopak Terquimsa a Tarragona són les més grans de la companyia. Al port de Barcelona també disposa de 213.000 metres cúbics de capacitat d'emmagatzematge.

Summary: Vopak Terquimsa inverteix 14 MEUR en una nova ampliació al port de Tarragona


L'Ajuntament de Palafrugell (Baix Empordà)  suspèn la majoria d'actes de la Festa de Sant Martí programats per dissabte vinent com a "mostra de rebuig a la destitució i l'empresonament dels consellers de la Generalitat". La decisió s'ha pres de manera consensuada amb les entitats responsables del programa. D'altra banda, es mantindran les activitats que tenen caràcter benèfic o educatiu. Precisament, la programació d'aquest any buscava revitalitzar la festa dedicada al patró del municipi amb esdeveniments festius, lúdics i culturals.

Summary: Palafrugell suspèn la majoria d'actes de la Festa de Sant Martí com a protesta per l'empresonament dels consellers


Rius que creixien hora rere hora, carreteres tallades per inundacions o esllavissades, arbres caiguts i patiment a Torroella de Montgrí (Baix Empordà) per si la mota cedia i el Ter sortia de mare. El temporal que ha escombrat les comarques gironines dona treva. Però les previsions anuncien més pluja per als propers dies. La borrasca ha posat en màxima alerta Girona ciutat (aquí, l'Onyar ha arribat als 468 m3/s) i tota la zona del Baix Ter, on l'aigua també ha negat camps de pomeres i cereal. Amb el record encara molt present del Gloria, els Bombers han hagut de rescatar conductors, s'han fet desallotjaments preventius –pocs, per sort- i no es pot circular per una quinzena de trams de la xarxa viària. Entre elles, la C-31 o l'N-260. A Girona ciutat, el temporal ha tornat a posar l'ai al cor. La pluja no ha provocat grans afectacions, més enllà d'algun arbre caigut (a zones com Fora Muralla) i de petites esllavissades (a la zona del carrer del Carme o a la pujada entre el Pont Major i Montjuïc). Però sí que ha fet patir l'augment sobtat de cabal dels rius. Sobretot, l'Onyar. Amb les pluges, el nivell del riu va començar a pujar i ha assolit el seu pic màxim pels voltants de les set del matí, amb 468 metres cúbics per segon (es desborda als 600). I de fet, ahir al vespre la situació va obligar l'Ajuntament de Girona a activar la fase d'alerta del pla d'emergència per risc d'inundació.  Un nivell que ara, després que hagi passat el front de pluges, el consistori ja ha rebaixat. "Ja no hi ha previstes situacions meteorològiques de risc i el cabal dels rius continua baixant. Acabem aquest episodi de pluges fortes sense afectacions destacades", ha piulat al twitter l'alcaldessa, Marta Madrenas. D’altra banda, el riu Ter ha assolit un màxim de 465 m3/s a primera hora del matí d’avui.  Patint per la mota Un dels municipis més afectats pel pas del temporal Gloria va ser Torroella de Montgrí (Baix Empordà). L'alcalde de Torroella, Jordi Colomí, ha explicat que aquest dimecres han tingut dos punts "molt complicats" al llarg de la mota (l'estructura que frena les inundacions provocades per l'augment del cabal i evita que l'aigua arribi a zones poblades) però que, finalment, han "aguantat bé".   De fet, són dos punts on actualment s'hi estaven fent treballs de reparació després del Gloria. Al primer, on l'ACA ha dut a terme les obres per refer la mota i restablir canonades, l'aigua en algun moment ha passat per damunt del desguàs però, segons detalla Colomí, l'augment de cabal del Ter no ha provocat més desperfectes. El segon punt "fràgil" ha estat un punt de la mota a l'Estartit que "ha estat a punt de rebentar": "És un part on s'hi estava treballant per abocar-hi material nou i l'estructura estava més afeblida".    Colomí remarca que el temor era que la mota acabés cedint i que es poguessin inundar part de les urbanitzacions dels Griells i dels Salats, a l'Estartit. Per això, han fet desallotjaments preventius i vuit persones han anat al pavelló, tot i que avui mateix podran tornar a casa. A més, han abocat sorra i pedres per reforçar la mota en aquest punt, sobretot per la previsió de més pluges cara al cap de setmana.    Rescat de conductors   Els Bombers han rescatat de matinada dos conductors que havien quedat atrapats per la crescuda de l'aigua a la llera del Ter, entre Verges i Ultramort, al Baix Empordà. Una persona ha sortit pel seu propi peu il·lesa, mentre que l'altre ocupant ha hagut de ser rescatat pels Bombers, que han accedit al vehicle amb una línia de vida.    El conductor estava a sobre del capó. No estava ferit però mostrava signes d'hipotèrmia lleu. Hi han treballat set dotacions i ha calgut remolcar camions de Bombers després de treballar en l'actuació.  Camps inundats   Unió de Pagesos (UP) assegura que el temporal ha inundat camps de pomeres amb quasi dos metres d'aigua al Baix Empordà, en punts on s'han desbordat el Ter i el Daró. Segons el sindicat agrari, els municipis més afectats per inundacions de la zona agrària són Foixà, Verges, Ullà, la Tallada d'Empordà, Torroella de Montgrí, Gualta i Serra de Daró. El cereal i l'userda també han resultat afectats, i com a conseqüència, la sembra del blat de moro es retardarà. A les zones arrosseres de Pals i municipis veïns del Baix Empordà també s'han inundat camps, que encara no estaven sembrats i s'hi havia de treballar la terra. Unes tasques que, preveu UP, també es retardaran.   El sindicat critica l'Agència Catalana de l'Aigua (ACA) i assegura que si hagués fet les tasques de neteja de les lleres del riu amb més celeritat, un cop passat el Gloria, probablement s'haguessin pogut evitar danys pels aiguats de les últimes hores. Carreteres tallades   Els Bombers han atès aquesta nit entre les 23 i les 7 hores 156 serveis per les pluges: 52 a les comarques gironines. A més, el Servei Català del Trànsit (SCT), informa que a dos quarts de cinc de la tarda encara queden setze trams de carretera afectats pel temporal a la demarcació dels 20 que hi ha arribat a haver durant el dia ja sigui per inundacions o per esllavissades.  Entre els talls més destacats d'aquest dimecres, hi ha el de la C-31 a Ullà (Baix Empordà) per inundació o el de l'N-141 (l'anomenada carretera de la vergonya) a Bescanó (Gironès) per una esllavissada. A més, al seu pas per l'Alt Empordà, l'N-260 està tallada tant a Llançà com a Portbou.  En aquest municipi, la tempesta ha fet caure un pi de grans dimensions al mig de la carretera. Ha passat de matinada, però aquesta tarda els operaris encara treballaven per retirar l'arbre. Les afectacions viàries, a més, han provocat que aquest dimecres a Portbou no hi hagués ni pa ni diaris (perquè hi arriben per carretera, i estava tallada).      Patiment de matinada al Port de la Selva   El temporal ha inundat aparcaments i baixos al Port de la Selva (Alt Empordà). Segons explica el seu alcalde, Josep Maria Cervera, el municipi ha passat "la pitjor estona" durant la matinada, quan la riera de Romanyac s'ha desbordat en alguns punts en zona inundable. "Temien que s'acabés desbordant a l'alçada de la depuradora, perquè és aleshores quan causa més mal", ha concretat Cervera.    Des de mitjanit i fins a quarts de quatre –quan el temporal ha remès a la població- els equips d'emergències han estat en alerta màxima. Durant aquests hores, han fet retirar els vehicles de l'aparcament dels horts, han desallotjat una parella d'un habitatge i han alertat els veïns de la zona afectada perquè es confinessin el plantes superiors si podien. Tot i això, l'aigua ha entrat en algunes propietats, com ara habitatges o, també, un restaurant que ara estava tancats al públic per l'estat d'alarma.   Cervera subratlla que el temporal de mar s'ha notat "relativament poc" al Port de la Selva i que, gràcies a això, les rieres no han tingut problemes per desembocar. Així, els cabals han baixat tan bon punt ha plogut amb menys intensitat. Per ara, no tenen constància que la pluja hagi agreujat els danys provocat pel Gloria, tot i que sí que han decidit tancar "per precaució" l'accés a algun vial on fa tres mesos hi van haver esllavissades.    Les obres dels ponts de la Tordera, aturades   El temporal de mar i pluja no ha provocat cap afectació de gravetat a Blanes (Selva). Davant l'activació del pla Inuncat, l'ajuntament ha estat especialment alerta en fer un seguiment sobre el possible desbordament del riu Tordera, un dels punts crítics durant el Gloria.    La crescuda del riu, a causa de tants dies continuats de pluja constant, no ha provocat efectes greus al terme municipal de Blanes, tot i que sí que ha inundat alguns camps de conreu del voltant. El temporal també va provocar que dimarts a la tarda se suspenguessin les obres de construcció que s'estan fent sobre la Tordera, per substituir els dos ponts que enllacen Blanes amb Malgrat per tren i per carretera destruïts pel temporal fa tres mesos.    Al llarg de les darreres hores Policia Local, Protecció Civil i Bombers han intervingut en incidents relacionats amb la pluja, com inundacions puntuals en els baixos d'un parell d’edificis, sense que hagi arribat a produir-se de manera generalitzada. L'estovament del terreny ha provocat que hi hagi hagut un parell d'arbres caiguts a la via pública, que ja han estat retirats parcialment, així com petits despreniments.   El temporal de mar tampoc ha causat estralls importants. En zones molt localitzades del Passeig Cortils i Vieta i del Passeig de S'Abanell el temporal hi ha arrossegat terra i aigua en algunes zones puntuals. El temporal també ha arrossegat restes vegetals, així com d'altres residus naturals. A Tossa de Mar (Selva), l'aiguat sí que va provocar que aquest dimarts a la nit la riera es desbordés, però sense provocar grans afectacions. De fet, l'Ajuntament explica que no li consta que cap local s'hagi inundat (si bé en alguns sí que hi podria haver entrat aigua). La força de la riera, sumada al temporal de mar, això sí, s'ha endut bona part de la sorra de la platja. Sobretot a la zona d'Es Pedró (que és on desemboca la riera). Al municipi, a més, una esllavissada ha fet tallar la carretera que porta cap a Sant Feliu de Guíxols i també s'han hagut de retirar arbres caiguts.

Summary: Crescuda de rius, carreteres tallades, esllavissades i patiment a Torroella: balanç d'un temporal que dona treva


El president del PPC, Xavier García Albiol, ha retret al primer secretari del PSC, Miquel Iceta, la “teòrica neutralitat” en les primàries del PSOE tenint en compte que hi ha un candidat, Pedro Sánchez, que ha assegurat que és proper a les tesis del referèndum i dels independentistes. En roda de premsa, Albiol ha vist “molt sorprenent” aquesta neutralitat quan Sánchez “diu de forma molt clara que aposta per pactar amb els independentistes i per recollir aspectes de les seves reivindicacions que per al PP són inassumibles”. D’altra banda, ha acusat el PDeCAT i ERC de voler convertir el Congrés en un “circ” amb la comissió d’investigació de l’Operació Catalunya i al diputat d’ERC Gabriel Rufián de fer “pallassades” i “numerets”.

Summary: Albiol veu "molt perillosa" la neutralitat del PSC a les primàries del PSOE perquè Sánchez pactaria amb independentistes


Dues persones han resultat afectades en un incendi a una nau industrial dedicada a l'automoció que ha tingut lloc aquest divendres a la tarda a Blanes (Selva). Segons han explicat els Bombers, un dels afectats ha estat traslladat a l'hospital Vall d'Hebron i l'altre a l'Hospital Comarcal de la Selva. Ambdós hi han estat conduïts en ambulàncies del Sistema d'Emergències Mèdiques (SEM) i cap dels dos està greu. Pel que fa a l'incendi, deu dotacions dels Bombers treballen per apagar les flames des de dos quarts de cinc de la tarda. El foc està totalment desenvolupat i afecta completament la nau, situada a la carretera d'accés a la Costa Brava.

Summary: Dues persones afectades en un incendi a una nau industrial dedicada a l'automoció a Blanes


La Confederació Empresarial d'Hostaleria i Restauració de Catalunya (ConfeCat) ha criticat el "tracte discriminatori molt significatiu" amb Catalunya en el pla presentat pel govern espanyol per pal·liar la caiguda de Thomas Cook. En un comunicat, la Confederació ha mostrat el seu malestar perquè el pla de xoc estatal és "àmpliament favorable" amb les Illes Balears i les Canàries, "en detriment de la resta de l'Estat espanyol, especialment amb Catalunya", que recorda que és un dels principals destins turístics. El president de la Confecat, Santiago García-Nieto, ha recordat que Catalunya, i de forma destacada les zones turístiques del seu litoral, "han resultat greument afectades per la fallida de l'operador britànic". La Confecat ha afegit que si no s'actua amb "especial rigor i contundència" les conseqüències de la fallida de Thomas Cook "perjudicaran de forma molt destacada, a mitjà i llarg termini, a la indústria turística de Catalunya, tant en el seu àmbit comercial com, de forma correlacionada, en l'àmbit laboral".  La Confederació ha confiat que en el desenvolupament final del pla "es corregeixin aquestes deficiències de criteri" i totes les zones afectades, com Catalunya, "quedin emparades per la totalitat del conjunt de mesures proposades".

Summary: Els hostalers i restauradors catalans veuen "tracte discriminatori" en el pla de l'Estat per la fallida de Thomas Cook


La participació a les eleccions al rectorat de la Universitat de Girona (UdG) ha superat el 20% a les set del vespre. A aquesta hora, un 20,66% de les persones amb dret a vot ja l'havia exercit per triar entre Sergi Bonet o Quim Salvi. Un total de 2.808 persones de les 13.591 que conformen el cens han entrat des de les nou del matí a l'operativa electrònica, única via possible per participar. Per col·lectius, la participació és desigual. Al sector A, el de professors i doctors amb vinculació permanent amb la universitat, aquesta ha arribat al 78,54%. El vot d'aquests 424 electors tindrà un pes del 51% en el vot ponderat. La participació també és alta en el personal d'administració i serveis. Un 68,83% ha votat en les primeres deu hores de la votació. El col·lectiu més nombrós, el dels estudiants, té una participació del 14,78% a les set de la tarda. Tot i el seu pes en el cens, el vot dels estudiants comptarà només un 23% a l'hora de fer l'elecció. Finalment, el quart sector, el dels professors no permanents, té una taxa de participació del 34,58%.  Les votacions, que per primer cop es poden efectuar només de manera electrònica, es podran fer fins aquest dijous a les sis del vespre. El nom del guanyador se sabrà una hora més tard i es proclamarà formalment l'11 de desembre.  El projecte de Bonet Sergi Bonet aspira a un altre mandat per acabar de desplegar el seu projecte. Nascut a Girona el 1960, es va llicenciar en biologia per la Universitat de Barcelona el 1982 i quatre anys més tard arribaria a ser doctor en Ciències Biològiques per la Universitat Autònoma de Barcelona. La seva vinculació amb la UdG comença el 1991 on des del 1996 és catedràtic en Biologia Cel·lular. Bonet va ser secretari general de la Universitat de Girona entre el 1991 i el 2001 i el 2013 va ser escollit rector. Sota l'etiqueta 'Més UdG', l'equip de Bonet exposa propostes que s'endinsen en la línia iniciada el 2013 com és l'expansió internacional. D'aquesta manera, l'equip defensa analitzar l'èxit dels representants iberoamericans a Perú, Colòmbia, Equador i Mèxic i expandir la idea a Argentina, Xile i Brasil. Aquests tentacles internacionals també serien amb el Cercle del Mediterrani, sobretot a la zona est, i amb la Xina, on es preveuen fer cursos a partir de l'any que ve. D'altra banda, 'Més UdG' vol engegar un programa de captació de professors de prestigi internacional perquè facin estades temporals i demana replantejar la creació de l'Escola de Doctorat i començar el desplegament de les beques salari. Bonet també posa l'accent en la sostenibilitat i creu que ha de ser un dels símbols d'identitat de la Universitat de Girona. Per això, aposta per introduir la matèria en les diferents titulacions a més d'impulsar un servei de préstec de bicicletes elèctriques entre els campus i una millor freqüència de pas del transport públic, que a més seria gratuït per a la comunitat universitària. Aquestes iniciatives se sumen a treballar per la gratuïtat de les matrícules i poder desbloquejar la contractació de personal, tant de professorat i investigadors com d'administració i serveis. El projecte de Salvi Quim Salvi s'ha deslligat des de fa unes setmanes de la direcció de l'Escola Politècnica Superior de la UdG. Nascut el 1969 a Sant Feliu de Guíxols (Baix Empordà), va cursar estudis de formació professional abans de fer el salt als estudis universitaris, on es va llicenciar en informàtica el 1994. Salvi va arribar a la UdG amb un contracte a temps parcial per formar part del Departament d'Electrònica, Informàtica i Automàtica en plena expansió a mitjans dels anys 90. El gener del 1998 es va doctorar per la UdG . Sota el mandat del rector Joan Batlle, Salvi va ser vicerector de Campus. El projecte que encapçala porta per nom 'Nova UdG' i inclou mesures com l'increment de l'oferta semipresencial, fer un mínim de 30 crèdits europeus (ECTS) en una tercera llengua i apostar per una contractació pública "socialment responsable". Salvi proposa també la construcció d'una nova residència d'estudiants per fer front als problemes d'allotjament. També proposa que els estudiants dels últims cursos facin de mentors dels joves o importar la figura del 'fellow', un investigador extern internacional. Un pes destacat se l'emporten també les iniciatives tecnològiques. Per exemple, hi ha la e-UdG que vol simplificar processos administratius, l'increment de les hores que es poden fer de teletreball i el desenvolupament d'una aplicació per a dispositius mòbils que agilitzi la feina i l'accés a determinada informació. Finalment, 'Nova UdG' destaca també per voler desenvolupar un pla integral de seguretat que inclou la instal·lació de càmeres de vigilància a dins i fora de tots els centres.

Summary: La participació a les eleccions al rectorat a la UdG supera el 20% en les primeres deu hores de votació


Vilanova ha dit aquest dijous al vespre l'últim adéu a Joan Collell, conegut com a Pere Tàpies, amb un acte marcat per l'emotivitat. Més de 400 persones han omplert els jardins de l'Espai Far, on s'han aplegat nombrosos familiars i amics, i una àmplia representació de la societat vilanovina. Junts han lloat el polifacètic artista, que va morir el passat 22 d'abril als 70 anys. Un petit entarimat amb una gran foto de Pere Tàpies amb la seva característica gorra i mirada entremaliada ha encapçalat l'entranyable recital de música i poemes, que ha tancat Marina Rosell interpretant 'El darrer adéu'. Després d'aquest acte de comiat, l'Ajuntament de Vilanova prepara un gran homenatge per a finals de mes, quan li entregarà la Medalla de la Ciutat a títol pòstum. Després de celebrar el funeral de Joan Collell en la més estricta intimitat, la família de l'artista ha organitzat aquest dijous al vespre un acte de comiat i homenatge, marcat per la senzillesa, la música i la poesia. Diversos amics han intervingut per interpretar fragments dels textos de Pêre Tàpies i algunes de les seves cançons més conegudes, com 'El Camí', 'Passeig del Carme' i 'El darrer adéu'. Aquest últim, interpretat gairebé a cappella per Marina Rossell, que ha recordat una darrera visita que va fer a Tàpies durant els darrers dies que va ser a l'hospital. L'esdeveniment ha reunit més de 400 persones, fent petits els jardins de l'Espai Far, malgrat inicialment la família preveia un acte adreçat a la gent més propera. Minuts abans de començar, la regidora de Cultura, Teresa Llorens, assegurava a l'ACN que Pere Tàpies és "una icona" per a Vilanova. "Era una persona polifacètica, que sempre transmetia bondat i proximitat", ha recordat, situant-lo com un "referent" en molts àmbits. Entre el públic que ha omplert l'acte, s'hi ha pogut veure una àmplia representació dels amics més propers, com Mari Pau Huguet i els companys del 'Suplement' de Catalunya Ràdio, encapçalats pel director de l'emissora, Saül Gordillo. També hi han assistit representants de la majoria de grups polítics municipals, així com diputats parlamentaris i el cap de files del PSC, Miquel Iceta, ja que Pere Tàpies havia estat especialment involucrat a la formació socialista. Medalla de la Ciutat El mateix dia de la mort de Tàpies, l'Ajuntament de Vilanova va anunciar que li concedirà la Medalla de la Ciutat, tal com havia consensuat recentment la Junta de Govern Local, que dilluns elevarà la decisió al Ple municipal. Malgrat la previsió era concedir-li en persona, les circumstàncies han fet que el lliurament s'acabi fent a títol pòstum. "Volem reconèixer Pere Tàpies com a músic, gastrònom, poeta i com a Defensor de la Ciutadania", ha explicat Teresa Llorens, que ha destacat que Joan Collell era una persona molt present al carrer "sempre amb la seva bicicleta". L'acte d'entrega de la Medalla està previst pel dissabte 27 de maig, si bé fonts municipals han apuntat que queda pendent concretar-ne el lloc. Les dues possibilitats en què es treballa són el Teatre Principal i l'Auditori Eduard Toldrà. Una vida marcada per múltiples facetes Joan Collell va adoptar el sobrenom de Pere Tàpias amb el seu primer disc. El seu debut al món de la música va ser el 1968, quan va publicar les cançons 'La Tia Maria' i 'El Progressista'. Més endavant va triomfar amb els àlbums 'Si fa sol...', '400 pendons' –on va esclatar el hit, 'La moto'-, 'Passeig del Carme' i 'Xàndals i barretines'. En total, va publicar 7 discos i 85 cançons, si bé es va convertir en un personatge reconegut arreu gràcies a moltes altres facetes, més enllà de la de cantautor.  Així, Tàpies també va ser molt popular com a comunicador, amb el programa de TVE 'Què vol veure?' i el mític espai de Catalunya Ràdio 'Tàpies variades', entre altres. De fet, l'artista mantenia un estret vincle amb Catalunya Ràdio, on formava part de l'equip d"'El Suplement' durant els caps de setmana. Precisament, aquest programa li va dedicar un espectacle especial al Teatre Principal de Vilanova el maig de l'any passat, quan Pere Tàpies va celebrar els 70 anys. Una altra de les passions de Tàpies era la cuina, fet que el va portar a publicar diversos llibres sobre gastronomia i a impulsar la Festa del Xató de Vilanova, sent l'inventor de la cerimònia d'aixatonament de la bóta i la investidura dels xatonaires d'honor. Al mateix temps, entre el 2001 i el 2012, també va ser el Defensor de la Ciutadania.

Summary: Vilanova i la Geltrú acomiada Pere Tàpies entre poemes i cançons vora el mar


El president del govern espanyol i candidat del PSOE pel 28-A, Pedro Sánchez, ha reclamat als líders independentistes que deixin d'"enganyar" la ciutadania catalana perquè la independència "no es produirà". Durant la clausura de la convenció municipal del PSC a Tarragona, Sánchez els ha emplaçat a ser "valents", a admetre que han "mentit" i a tornar al terreny estatutari, al reforç de l'autogovern i a pensar en "solucions" per la ciutadania. De fet, ha dit que els propis catalans no volen la independència i que prefereixen la convivència. Sánchez ha assegurat que defensaran la llei, el diàleg i l'Estatut i ha acusat tant l'independentisme com els partits "separadors", en al·lusió a PP, Cs i Vox, de no voler dialogar per preferir viure del "conflicte" i la "crisi". El socialista ha demanat votar el PSOE per apostar per una Espanya "que hi capiguem tots" a diferència de la que planteja la dreta que, al seu entendre, "només hi caben ells".

Summary: Sánchez insta els dirigents catalans a no "enganyar" i admetre que la independència "no es produirà"


El refugi té rostre de dona. És la denúncia que s'ha fet aquest diumenge en un acte de la iniciativa 'Paraules per la Pau' a Tarragona, amb la plataforma 'Stop Mare Mortum', aprofitant la proximitat amb el dia internacional de la dona. La veu de les refugiades s'ha sentit des de la plaça de la Font a partir de la lectura de quatre relats reals de dones que han hagut de fugir dels seus països. La coordinadora d'Stop Mare Mortum a Tarragona, Laura Aguadé, recorda que les refugiades no són només vulnerables en un context de guerra, sinó que hi ha moltes altres causes que posen en risc les seves vides que les obliguen a fugir de casa seva. A l'acte s'ha exposat la història d'una dona guerrillera, d'una víctima d'ablació, d'una transsexual i d'una assetjada per un crim d'honor.

Summary: Tarragona fa sentir la veu de les refugiades amb la iniciativa 'Paraules per la pau'


La xifra de matrimonis va retrocedir un 1,7% ACN Madrid.-El nombre de naixements a Catalunya va patir un descens del 9% durant el primer semestre del 2016 respecte el mateix període de l’any passat, mentre que el de defuncions va caure un 6,5%, segons dades provisionals del Moviment Natural de la Població de l’Institut Nacional d’Estadística (INE). Concretament, entre gener i juny, es van produir 31.267 naixements i 32.125 defuncions, el que deixa el saldo vegetatiu en -858. De fet, a Catalunya va ser on més van caure els naixements a tot l’Estat, només seguit de Melilla (-7,4%) i l’Aragó (-6%). Pel que fa el nombre de matrimonis, a Catalunya van caure un 1,7%, fins als 11.978, un punt més que la mitjana estatal, que es va situar en el -2,7%. A l’Estat, el nombre de naixements es va reduir en un 4,6% durant els primers sis mesos de l’any en comparació amb el mateix període del 2015, fins als 195.555; mentre que les defuncions van retrocedir un 7,8% durant el primer semestre, fins a les 208.553. El saldo vegetatiu es va situar en -12.998 persones. D’altra banda, l’INE ofereix les dades definitives de la mateixa estadística corresponents al 2015. Així, es van registrar 70.450 naixements, 64.866 defuncions i 27.592 matrimonis a Catalunya. A més, segons altres indicadors, l’edat mitjana de la maternitat es va situar en els 31,86 anys, l’edat mitjana del primer matrimoni en els 33,89 i l’esperança de vida en els 83,14 anys.

Summary: El nombre de naixements cau un 9% a Catalunya durant el primer semestre del 2016


Demòcrates reclama a tot el Govern que executi el repte "urgent" de l’equitat educativa, l’educació en el lleure i la conciliació familiar, en l’actual context de crisi. A través d'una nota de premsa aquest dijous al matí, el partit reclama una "resposta integral i realista" per garantir també la conciliació familiar sobretot de les persones que teletreballen. Demòcrates demana instruments per acompanyar l'alumnat i el jovent en situació de desavantatge perquè comptin amb el suport educacional i d'eines bàsiques per desenvolupar les seves tasques. La formació considera que els infants en situació de vulnerabilitat són els qui més pateixen els efectes de la crisi, i els que més requereixen una oferta d’activitats d’educació en el lleure. Demòcrates reclama a l'executiu de Quim Torra que doti els centres del que "realment necessiten", a més de "prestigiar la feina" dels seus docents. "Cal un pla de contractació de docents amb les competències necessàries per acompanyar els canvis que el sistema haurà d’afrontar els propers mesos, com la reducció de ràtios i la substitució dels docents en grups de risc", afegeix el partit a la nota de premsa.

Summary: Demòcrates reclama al Govern una "resposta integral i realista" per garantir l'equitat educativa i el lleure als infants


Els Mossos d'Esquadra han detingut un 20,8% més de menors d'edat a les comarques gironines durant el 2015. El cap de la Regió Policial de Girona, el comissari Josep Milan, ha detallat que han arrestat 290 menors, 50 més que durant el 2014 quan en van ser 240. Milan admet que és un increment "preocupant" i "una línia vermella" a combatre. Les dades policials indiquen que vuit de cada deu delictes comesos per menors són furts de telèfons mòbils, robatoris amb força o violència i danys a mobiliari urbà. Sovint, a més, els enxampen delinquint amb majors d'edat. Milan ha exposat que una de les vies per reduir aquest repunt és lluitar contra l'absentisme escolar perquè pot ser "l'inici del camí cap a la delinqüència". Els Mossos d'Esquadra han detingut, durant el 2015, 290 menors. Són més que al llarg de l'any anterior quan, en total, en van arrestar 240. El cap de la Regió Policial de Girona, el comissari Josep Milan, admet que aquest augment del 20,8% és "preocupant" perquè indica que cal bolcar esforços per evitar que aquests menors d'edats continuïn delinquint.  L'increment de detencions, però, no s'ha traduït en el mateix augment del nombre de denúncies. Segons ha detallat Milan, les denúncies amb delinqüents menors d'edat implicats han crescut un 0,8% d'un any per l'altre en relació a les 638 registrades el 2014. "Són fets en els que hi ha menors implicats, algunes vegades també acompanyats de majors d'edat", ha concretat el cap dels Mossos d'Esquadra a les comarques gironines.  La majoria de les vegades, els delinqüents juvenils furten telèfons mòbils o participen en robatoris amb força o amb violència. Una altra tipologia delictiva habitual són els relacionats amb el vandalisme, com els danys al mobiliari urbà. Aquests tipus de delictes representen el 78% del total de casos relacionats amb menors. Tot i això, algunes vegades també s'ha detectat a la Regió Policial de Girona clans familiars que utilitzen els menors d'edats per traficar amb drogues. "Ho fan perquè saben que saben que no són imputables", exposa Milan. L'ús de menors per al tràfic d'estupefaents s'ha detectat aquest any en un operatiu antidroga al barri de Font de la Pólvora de Girona, segons Milan, no és habitual que a la demarcació les xarxes de delinqüents se serveixin de menors.  Entre els menors atrapats, hi ha alguns casos més preocupants perquè ja acumulen nombrosos antecedents i apunten cap a una vida de delinqüència. Per exemple, en el rànquing dels 15 multireincidents més actius de les comarques gironines hi figura un jove que encara no ha complert els 18 anys però ja ha estat detingut vuit vegades aquest any. Combatre l'absentisme Els Mossos d'Esquadra, a través de la Unitat Regional de Proximitat i Atenció al Ciutadà (URPAC), participen en taules de conflictivitat juvenil, es coordinen amb la fiscalia i el jutjat de menors i també amb els ajuntaments per combatre l'absentisme escolar. Segons el comissari, és una lluita important "perquè l'absentisme provoca començar a tenir conductes transgressores i és l'inici del camí cap a la delinqüència".  "Ens preocupa l'absentisme escolar i ens preocupen els menors que mai han estat escolaritzats i formen part de famílies desestructurades", ha exposat Milan. En aquest sentit, recorda que en l'última operació que van fer a Figueres contra l'absentisme escolar van localitzar fins a catorze menors d'edat que havien de ser a classe però no hi havia anat.  "Ens sentim una mica impotents perquè penalment no podem fer res, però s'ha de treballar per fer veure a les famílies la importància d'integrar els nens dins el procés educatiu i evitar que estiguin al carrer", ha conclòs Milan.

Summary: Augmenten un 20% les detencions de menors delinqüents a les comarques gironines durant el 2015


El Govern ha aprovat la memòria preliminar de l’Avantprojecte de llei sobre el procediment d’elaboració de normes per obtenir una regulació més eficaç, eficient, participativa, transparent i àgil. La futura llei regularà en una única norma el procediment d’elaboració de reglaments i de normes amb rang de llei per tal d’adequar-lo, d’una banda, als canvis legislatius dels darrers anys que han previst, entre d’altres mesures l’expedient electrònic o la consulta prèvia; i, de l’altra, a la normativa de transparència. La nova regulació també revisarà l’actual procediment per simplificar-lo i, alhora, fer-lo mes adaptable a la tramitació electrònica.  Aquesta iniciativa estava prevista en el Pla normatiu 2019-2020, aprovat el passat mes d’abril per l’Executiu, i pretén ser una eina clau de la política de millora de la regulació del Govern. Abans d’elaborar aquesta norma, es farà una consulta que es publicarà al Portal Participa i tindrà una durada de 45 dies. Es tracta d’una consulta oberta a tota la ciutadania per tal de conèixer la seva opinió i la dels agents econòmics i socials sobre el funcionament del procediment d’elaboració de les iniciatives normatives del Govern.   Un aspecte rellevant de la nova regulació és el de potenciar l’avaluació d’impacte normatiu i els diversos tràmits participatius, per alinear-se amb els estàndards europeus i internacionals.  També es persegueix que la normativa inclogui procediments específics més flexibles, com ara un procediment d’urgència per a les disposicions reglamentàries; un procediment per consolidar textos normatius, i un procediment que faciliti l’aprovació de projectes pilot que permetin innovar i provar diverses alternatives amb els menors riscos possibles. La memòria presenta diverses solucions a fi d’incrementar l’eficàcia i l’eficiència de les normes que aprova el Govern i preveu que les mesures considerades tinguin un impacte positiu en el funcionament de l’Administració, el sistema de governança, la innovació tecnològica i social, així com en la reducció dels costos de la regulació.

Summary: El Govern regularà el procediment d'elaboració de normes perquè sigui més participatiu i transparent


El carrer de Marina, en el tram comprès entre els carrers de Provença i Mallorca, es tallarà al trànsit tots els diumenges i festius a partir del proper 20 de març amb l'objectiu d'organitzar activitats veïnals. Aquest diumenge tindrà lloc el primer tall, de les 8 del matí fins a les 21 hores, que servirà per organitzar una mostra de cultura popular. El regidor del districte de l’Eixample, Agustí Colom, ha destacat que “aquesta prova pilot dóna resposta a les demandes dels veïns del barri de Sagrada Família i servirà per guanyar espai per als ciutadans”. El carrer de Marina acollirà també un procés participatiu sobre el Pla d'Actuació Municipal (PAM) i un nou escenari durant la Festa Major de Sagrada Família, que tindrà lloc el mes d'abril.

Summary: Barcelona tallarà al trànsit un tram del carrer Marina els diumenges per organitzar activitats veïnals


Els republicans veuen un "intent de silenciar una formació política i les seves legítimes posicions" ACN Palamós.-ERC s'ha queixat formalment a la Junta Electoral per la cobertura que ha fet TVE els darrer dies de les posicions dels republicans, arran de la conversa polèmica entre Jorge Fernández Díaz i Daniel de Alfonso. Els republicans asseguren que s'han fet en total 3 peces  al llarg de campanya. "Només l'informatiu nocturn de La 2 ha recollit la reacció d'ERC al cas de conspiració i atac a la seva honorabilitat per la defensa de les seves posicions a la cobertura estatal, deixant sempre les informacions sobre ERC al circuit regional". En la queixa a la Junta electoral, en què demanen que se'ls compensi, asseguren que hi veuen "un clar intent de silenciar una formació política i les seves posicions". També creuen que no respectar els blocs electorals vulnera la LOREG. Els republicans es queixen que hi ha hagut mitjans tècnics per fer directes en actes de campanya però que finalment s'anul·lessin. És el cas de l'acte de Vilanova i la Geltrú. També posen sobre la taula el míting de revetlla de Sant Joan, el mateix dia que havien anunciat una denúncia contra el ministre de l'Interior en funcions i el cap d'Antifrau arran de la polèmica conversa. "El TD de les 9 del vespre no va recollir cap informació" sobre ERC, diu el text de queixa. Els republicans també recorden que es vulnera l'acorda la Junta que prèvia "expressament" informar sobre els actes d'Esquerra. "És una flagrant vulneració del principi de pluralisme polític i de neutralitat informativa que ha de guiar l'actuació dels mitjans en una campanya electoral, quan es decideix de forma deliberada no informar" sobre ERC.

Summary: ERC es queixa a la Junta Electoral que TVE no ha traslladat la seva veu sobre la conversa Fernández Díaz-De Alfonso


Endesa és l'empresa amb més reclamacions a les comarques tarragonines en el 2017. Amb tot, les companyies que acostumen a liderar aquest rànquing, bàsicament les de serveis i telefonia, han registrat, totes elles, menys queixes que l'any anterior. És una de les conclusions que recull el balanç de l'Agència Catalana del Consum al Camp de Tarragona, presentat aquest dilluns. El nombre de consultes ateses per l'Agència l'any passat va pujar un 14,37%, amb un total de 4.474 consultes -el que representa prop d'un 10% del global registrat a Catalunya. Amb tot, les reclamacions i les denúncies han tendit a la baixa respecte el 2016. Una dada significativa del territori, que el desmarca del conjunt de Catalunya, és que a Tarragona ha augmentat la resolució de conflictes via laudes arbitrals -d'obligat compliment, de la mateixa manera que una sentència judicial. Els laudes s'han disparat en més d'un 80%. Des de l'Agència es fa una lectura positiva d'aquesta dada d'augment de laudes emesos -de 156 l'any 2016 a 285 l'any 2017- i ho atribueix a l'augment d'establiments que s'han adherit a la Junta Arbitral de Consum de Catalunya -un total de 1.150 establiments inclosos.  L'Agència va rebre l'any passat 4.474 consultes, 2.120 reclamacions -un 17,57% menys que el 2016-, i un total de 155 denúncies -un 10,40% per sota que l'any anterior. Sobre les reclamacions, les telecomunicacions i Internet continuen sent el sector més reclamat. Així, si bé l'empresa més reclamada és Endesa -amb gairebé 200 queixes-, és seguida de ben a prop per Vodafone, Orange Espagne, Telefónica i Gas Natural. "Però totes baixen, això vol dir que fan les coses millor" ha dit la directora de l'Agència, Montserrat Ribera. El fet que les reclamacions hagin descendit en gairebé un 18% a Tarragona, també ha causat que les mediacions baixin, en prop d'un 17% -de 1.408 l'any 2016 a 1.169 l'any 2017. Pel que fa a les denúncies, un 31% corresponen a béns de consum i productes, i un 20% a serveis. Durant el 2017, les actuacions d'inspecció i control de mercat de l'Agència a Tarragona ha derivat en 16 expedients resolts amb sanció. L'import total de les multes ha estat de 39.401 euros. Les majors quanties de multes se les han endut les pràctiques comercials deslleials. En el conjunt de Catalunya, es va donar alerta -per manca de seguretat- en més de 2.900 productes i prop de 20.000 van haver de ser retirat del mercat. Per tipus de productes, la majoria dels articles retirats van ser material elèctric i lluminàries, joguines i electrodomèstics.

Summary: Endesa, l'empresa amb més reclamacions de les comarques tarragonines


La comarca del Bages ha recuperat l'ocupació que tenia abans del 2012 tot i que el nombre d'empreses segueix estan per sota de les que tenia el 2008. Segons l'estudi 'Creixement econòmic i activitat empresarial al Bages 2012-2016', presentat aquest migdia a la Cambra de Comerç de Manresa i que inclou les dades del 2016, la comarca té un pes del 2% a Catalunya, amb 11.205 empreses, 53.462 persones ocupades i 2.859,6 milions d'euros de valor afegit brut (VAB). Destaca el sector de la indústria, que manté el pes específic i que és el responsable del 30% de l'ocupació i el 41% del VAB de la comarca, tot i que els serveis són el sector que més van créixer el 2016.

Summary: El Bages recupera l'ocupació d'abans del 2012 malgrat que hi ha menys empreses que abans de la crisi


La Plataforma en Defensa de l'Ebre (PDE) ha reclamat en un balanç de les conseqüències del temporal Gloria al Delta de l'Ebre que es deixi participar "als diferents actors socials" en les "propostes i debats" que han de servir per poder trobar "solucions definitives". L'entitat demana als representants polítics que siguin "curosos en les seves decisions" que han de tenir en compte que el riu necessita "aigua i sediments". "No ens voldríem trobar, passat un temps, una altra vegada en una situació d'abandonament", adverteixen. Per la seva banda, la Campanya pels Sediments (CS) reclama que la Confederació Hidrogràfica de l'Ebre redacti i posi en marxa un pla de sediments a ser transferits des de l'embassament de Riba-Roja cap al Delta de l'Ebre. Exigeixen que els pressupostos del 2020 contemplin aquest pla i que hi hagi una "partida permanent". La plataforma lamenta els danys i afectacions que pateixen els sectors socials i econòmics de les Terrres de l'Ebre i no descarta que un episodi com el Gloria, que vinculen al canvi climàtic, pugui tornar a passar. Apunten que davant l'ecosistema "singular, vulnerable i fràgil" del Delta de l'Ebre fa anys que adverteixen de "la indiferència, quan no oblit" de les administracions pel que fa a la seva protecció. Denuncien "especialment" la política i la gestió de la Confederació Hidrogràfica de l'Ebre i del Ministeri de Medi Ambient del govern espanyol que han "ignorat històricament la problemàtica del tram final de l'Ebre". La PDE exposa que "la debilitat del Delta de l'Ebre ve donada per la sobreexplotació del Riu" que aguanta "molta pressió".  Una partida permanent pels sediments Els ajuntaments i les associacions de regants estan plantejant un pla d'acció al litoral deltaic, segons ha apuntat la Campanya pels Sediments. L'entitat reclama al Ministeri per a la Transició Ecològica (MITEMCO) "una partida permanent per a que hi hagi una institucionalitat que gestioni els sediments de forma regular". L'entitat considera "una mesura d'urgència necessària" aportar sorres provinents de llocs del Delta com la platja del Serrallo o la Badia del Fangar cap a zones del Delta afectades per regressió però demana estudiar-ne l'impacte ambiental.  Demanen recuperar el consens que l'entitat impulsa des del 2015 i que va facilitar que el 2016 els ajuntaments, al 2017 el Parlament de Catalunya i al 2018 el Congrés dels Diputats impulsessin diverses iniciatives, per reclamar per als pressupostos del 2020 una partida per redactar un Pla de gestió dels sediments de l'embassament de Riba-Roja, ja que "tots els experts coincideixen que és el millor lloc per on començar a gestionar els sediments dels embassaments".

Summary: La Plataforma en Defensa de l'Ebre fa una crida a "trobar solucions definitives" comptant "amb els actors socials"


La companyia Red Eléctrica aixecarà una nova línia de 220 kV entre Lleida i Barcelona, que s'estendrà al llarg de 120 quilòmetres i que suposarà una inversió de 80 milions d'euros (MEUR). La infraestructura, de doble circuit, s'ha batejat com a eix Mangraners-Begues, en substituirà una de ja existent i l'objectiu és tenir-la enllestida d'aquí a quatre anys. De fet, Red Eléctrica ja ha lligat acords amb la majoria d'ajuntaments afectats i la seva intenció és tramitar quan més aviat millor la declaració d'impacte ambiental de la infraestructura. La línia s'inclou dins la planificació fins al 2020, període durant el qual la companyia també aixecarà fins a divuit noves subestacions arreu del territori català. Entre aquestes, hi ha inclosa la polèmica dels 400 kV a Santa Coloma de Gramenet. De moment, Red Eléctrica ja ha tramès l'estudi d'impacte d'aquesta MAT al ministeri, i està a l'espera de rebre'n resposta per veure si cal fer-ne o no projecte ambiental (com reclama el territori).

Summary: Red Eléctrica aixecarà una nova línia de 220 kV entre Lleida i Barcelona i farà 18 subestacions en quatre anys


Almirall ha anunciat l'adquisició del 100% del capital social de ThermiGen LLC, segons ha informat la Comissió Nacional del Mercat de Valors (CNMV). La catalana ha desemborsat 82 milions de dòlars per fer-se amb una companyia de tecnologia mèdica estètica que "lidera" el desenvolupament i la producció de sistemes d'energia regulada per termistors per a cirurgia plàstica i aplicacions dermatològiques estètiques. L'adquisició representa l'entrada "definitiva" d'Almirall al mercat de l'estètica. Des de la firma es considera aquest sector una indústria amb possibilitats de venda globals en indicacions dermatològiques de fort creixement. Des de la companyia Almirall es destaca que la incorporació d'aquesta firma al grup proporciona una tecnologia "sòlida" i una plataforma comercial en el segment de dispositius mèdics basats en energia. També un model de negoci "recurrent" i un equip de gestió amb experiència i trajectòria professional "provades". El 2014 aquesta companyia va registrar ingressos per valor d'11,4 milions de dòlars. Les previsions de tancament per al 2015 són de prop de 30 milions.

Summary: Almirall compra la nord-americana ThermiGen per 82 milions de dòlars i entra al mercat de l'estètica


Catalunya manté la tendència a l'alça i ja té prop de 509.000 treballadors afectats per un expedient de regulació temporal d'ocupació (ERTO), 50.000 més que aquest divendres, segons les últimes dades del departament de Treball, una xifra que s'ha més que duplicat en una setmana. En concret, hi ha 7.042 empreses més que s'han acollit a la mesura en un dia, quan n'eren 58.843, i se situen ja en les 65.885. La segona setmana d'estat d'alarma havia començat amb 244.260 treballadors afectats per 26.290 expedients de regulació temporal de l'ocupació. Durant la setmana el nombre d'afectats per ERTO han superat el llindar de 390.000 aturats que hi havia al febrer a Catalunya. A Barcelona els expedients ja se situen en els 47.244 per a 397.783, molt per sobre dels 41.992 expedients i 358.215 persones d'aquest divendres.  El segon territori amb més expedients continua sent Girona, amb 7.499 que afecten 48.396 empleats, un increment respecte els 6.801 ERTO per 44.238 persones de divendres.  Al Camp de Tarragona ja hi ha 5.671 expedients per a 34.344 treballadors, pujant respecte els 5.169 expedients per a 31.778 treballadors de divendres. Quant a les Terres de l'Ebre, els expedients se situen ja en les 1.679 empreses i 6.755 empleats, prop de 200 més em un dia, quan es tenia constància de 1.493 ERTO que afectaven 6.112 treballadors.   Per últim, a Lleida ja té 3.792 expedients d'empresa per a 21.651 assalariats, per sobre dels 3.388 expedients i 18.839 persones de divendres.

Summary: Les empreses que s'acullen a un ERTO a Catalunya pugen en 7.000 en un dia i ja hi ha 509.000 treballadors afectats


Els Mossos d'Esquadra han detingut quatre persones en l'operatiu antidroga que han portat a terme amb la Guàrdia Urbana en dos narcopisos al barri del Poble-sec, dues al local del carrer Fontrodona i dues més al pis del carrer Radas. Quan els agents han arribat cap a dos quarts de vuit s'han trobat 24 persones consumint a Fontrodona, que han estat identificades. Ordena l'operació el jutjat número 27, el mateix que va ocupar-se de la macrooperació del Raval de finals d'octubre. S'ha intervingut marihuana, heroïna i cocaïna, i entre 500 i 700 euros. Dos dels detinguts són dominicans i els altres dos espanyols. "Són les mateixes persones que estaven treballant al Raval i que s'haurien traslladat al Poble-sec" per la pressió policial, ha explicat el sotsinspector Lluís Pérez, cap d'investigació de la comissaria de Sants-Montjuïc.  (Aquesta notícia actualitza l'anterior amb més informació proporcionada pels Mossos d'Esquadra) Aquests dos punts de venda de droga es van activar a principis de novembre després de la macrooperació del Raval, que va tancar desenes de narcopisos. Els Mossos ja van alertar llavors que alguns del narcotraficants haurien traslladat la seva activitat als barris de l'entorn, fugint de la pressió policial de Ciutat Vella. De fet, uns dies més tard ja es van tancar dos punts a l'Eixample.  Persones d'origen dominicà que es van detenir en el marc del dispositiu Bacar del Raval guardarien relació amb els locals investigats ara al Poble-sec, que haurien traslladat la seva activitat de barri mantenint la distribució de tota mena d'estupefaents a toxicòmans habituals del Raval.  De fet, una de les persones investigades en el marc d'aquest operatiu, que aquest dimecres no s'ha localitzat, ja va ingressar a presó pel macrooperatiu del Raval. Un dels pisos estava ocupat il·legalment i l'altre estava cedit. Pérez ha explicat que la investigació va començar a mitjans de novembre. Gràcies a la col·laboració de veïns i comerciants un dispositiu de paisà va corroborar que hi havia un flux permanent de toxicòmans les 24 hores del dia que acudien a aquests pisos a comprar i a consumir drogues. Els agents també van detectar un augment de la venda de xeringues en farmàcies, fins a triplicar-ne la venda, el que suposava un repunt en el consum d'heroïna.  Les quantitats de droga intervingudes aquest dimecres són petites, com és habitual en aquest tipus de locals. Un dels narcopisos estava ocupat i ha estat retornat al seu propietari, mentre que l'altre, que estava cedir, ha quedat precintat judicialment. Els Mossos d'Esquadra no descarten noves detencions.

Summary: ACTUALIZACIÓ:Quatre detinguts en l'operatiu antidroga en dos narcopisos al barri del Poble-sec de Barcelona


Per primera vegada, la demanda de places a P3 a l'escola pública ha superat la demanda de concertada. De les 12.760 sol·licituds, 6.442 han estat per a centres públics i 6.318. Per tant, el 50,5% de les famílies han escollit pública, superant el 49,6% que ho va fer el curs anterior. Es confirma així, el canvi de tendència dels darrers anys que ha obligat al Consorci de Barcelona a augmentar el nombre de centres a la ciutat. En aquest sentit, i de manera extraordinària, el Consorci d'Educació amplia a 107 les places als barris de l'Esquerra de l'Eixample, Gràcia i Horta a partir d'un increment de ràtio i la creació de 2 grups  i 1 línia addicionals. D'aquesta manera es vol donar resposta a les famílies que amb l'oferta inicial havien quedat fora de les escoles públiques del barri.

Summary: La demanda d'escola pública a Barcelona supera la de concertada per primera vegada


L'antiga seu del Deutsche Bank, al Passeig de Gràcia amb la Diagonal, propietat del grup inversors KKH Property Investors, ha estat l'espai elegit per Seat per ubicar un macrocentre corporatiu que a més de tenir una oficina comercial de la marca albergarà altres espais per acollir actes culturals i econòmics de la ciutat. El centre té previst obrir les portes a finals del 2018. Més que una macrobotiga, el nou centre serà un ''punt de trobada'' on confluiran iniciatives culturals, exposicions, concerts, pop up stores i tot tipus d'actes ja consolidats a la ciutat com el 080 Barcelona Fashion, el Primavera Sound o concerts del Sónar Barcelona, entre altres. Un portaveu de la marca ha recordat que el grup Volkswagen ja disposa d'un centre d'aquestes característiques a Berlin, integrat plenament a la vida cultural de la ciutat. Seat ha llogat a KKH Property Investors 2.600 metres quadrats distribuïts en quatre plantes; la planta menys 1, la planta baixa i la primer i la segona planta.  El president de Seat, Luca de Meo, ha manifestat que la iniciativa de la marca del grup Volkswagen ''és un tribut a Barcelona''. El president ha afegit que a més de ser ''la nova seu'' de la marca a Barcelona també es convertirà en un espai ''únic'' que ''s'integrarà i tindrà un paper actiu a l'agenda cultural de la ciutat, a més d'una clara vocació internacional''.  Però a més dels actes protagonitzats per agents culturals i econòmics de la ciutat, el visitant del macrocentre també podrà conèixer i comprar les últimes novetats de Seat i experimentar la conducció dels vehicles de la companyia.  Wayne Griffiths, vicepresident comercial, ha explicat que el visitant en aquest nou espai podrà tenir una experiència física i digital dels models de cotxes que comercialitza la marca.  Seat va guanyar 143 milions d'euros el 2016, el millor resultat de la història de la companyia. La bona tendència de l'exercici passat es manté en aquest any on el primer semestre d'aquest any la marca ha obtingut un creixement de les vendes del 13,7%, el percentatge més gran en aquest període des de l'any 2001.

Summary: Seat obrirà el 2018 un macrocentre corporatiu a Barcelona, a l'antiga seu del Deutsche Bank del Passeig de Gràcia


Un miler de persones han participat aquest vespre a Viladecans en una manifestació de solidaritat amb Tamara Carrasco i Adrià Carrasco, els dos activistes dels CDR que avui fa just un any van ser acusats de sedició, rebel·lió i terrorisme. Els participants, entre ells la mateixa Tamara i els pares de l'Ari, que han recorregut en marxa lenta la distància que separa el Pla dels Màrtirs del Setge de 1714 i la plaça d'Europa, han reclamat sota el lema 'Tamara i Adri, llibertat' la fi de la persecució judicial dels dos activistes. I és que un any desprès, Tamara Carrasco, que va estar empresonada dos dies a Madrid, continua confinada al seu municipi, Viladecans, per ordre de l'Audiència Nacional, i Adrià Carrasco viu exiliat a Brussel·les, on va poder fugir quan la Guàrdia Civil el va anar a detenir a casa seva. La manifestació, que ha comptat amb l'assistència de Roger Español, la presidenta de l'ANC, Elisenda Paluzie, i polítics com l'exconsellera Laura Borràs, o el diputat de la Cup Vidal Aragonés entre d'altres, ha estat promoguda pel col·lectiu que dóna suport a Tamara Carrasco, que ha estat protagonista en diverses manifestacions com la de Madrid el passat 16 de març, amb el suport del col·lectiu 'Adri, et Volem a Casa', molt actiu a Esplugues de Llobregat. A l'inici de la manifestació, Tamara Carrasco i els pares d'Adrià Carrasco s'han fos en una abraçada abans de presidir la marxa que ha recorregut el centre de Viladecans fins arribar a la plaça d'Europa, a tocar de l'Ajuntament on s'han fet els parlaments. En declaracions als mitjans, Tamara Carrasco s'ha mostrat emocionada de rebre l'escalf de tanta i tanta gent al seu municipi. "Jo que sóc la persona més discreta del món em costa pair tot això, però estic contenta de veure'm rodejada de la gent que m'estima", ha apuntat.  De la seva banda, Núria Tarrés, mare de l'Adrià Carrasco, ha agraït en nom del seu fill a tots els assistents el suport rebut. Aquí, tot i reconèixer que ara fa un any van viure moments molt difícils, ha assegurat que "estan forts, valents i encoratjats" a seguir lluitant pels drets de l'Adrià i de tots els represaliats.  Un any després Malgrat que la Tamara i l'Adrià no es coneixien de res, una onada de solidaritat els ha unit al conjunt del país i, especialment, al Baix Llobregat, des que el 10 d'abril de 2018 la Tamara Carrasco va ser detinguda acusada d'organitzar mobilitzacions de protesta i l'Adrià va fugir a Brussel·les quan el volien detenir per haver aixecat les barreres d'un peatge.  Tots dos activistes encara no han pogut resoldre la seva situació legal malgrat que l'Audiència Nacional va rebaixar els càrrecs de terrorisme a desordres públics i va enviar els casos als jutjats de Granollers i Vilanova i la Geltrú on ningú els vol agafar. D'aquesta manera, per uns actes de desobediència civil pacífica l'activista de Viladecans segueix sense poder sortir dels límits del seu municipi i el d'Esplugues de Llobregat  sense poder tornar a casa.

Summary: Viladecans surt al carrer un any després de l'empresonament de Tamara Carrasco i la fugida a l'exili d'Adrià Carrasco


El president del subgrup parlamentari del PPC, Alejandro Fernández, ha acusat el Govern d’haver “alterat greument la convivència” a Catalunya amb el procés sobiranista, tot assegurant que està “tractant més de la meitat de la població com si fossin traïdors de la pàtria”. En la seva rèplica al president Quim Torra durant el debat parlamentari sobre la ‘Catalunya real’ d’aquest dimecres, Fernández ha assenyalat l’executiu com a exemple de “moviment clarament nacional populista” per l’objectiu independentista iniciat el 2012, i ha lamentat que “això ha tingut conseqüències diabòliques per a les polítiques públiques”. A parer del cap de files popular, la Generalitat es limita a “culpar a Madrid” dels dèficits de Catalunya i li ha retret a Torra que es “desentenguin” de qualsevol problema social. Fernández ha assegurat que la ‘Catalunya real’ està relacionada amb les “conseqüències” del procés sobiranista, les quals ha afirmat que són “l’abandonament de les polítiques públiques per part del Govern” i “haver alterat severament la convivència”.  El líder dels populars ha replicat els posicionaments que situen l’origen de l’auge independentista en la sentència del Tribunal Constitucional del 2010, i ha assegurat que allò que va ser “decisiu” va ser el moment en què Artur Mar “en comptes d’enfrontar-se al moviment 15-M” va optar per “convertir-se en populista”.  “No es pot dissociar en cap cas allò que estem vivint aquí amb l’onada del populisme d’esquerra i dreta que hi ha hagut arreu d’Europa”, ha asseverat Fernández, que ha comparat el Govern amb la Lliga Nord i el Moviment 5 Estrelles italià, i amb el Front Nacional francès. “A Catalunya hi són vostès, que són un moviment clarament nacional populista”, ha remarcat, tot afirmant que “això té conseqüències diabòliques per a les polítiques públiques, i també conseqüències socials”. Fernández ha retret al govern de la Generalitat que es “desentengui” dels problemes de la ciutadania i ha acusat els responsables de l’executiu d’”alterar greument la convivència”. A parer del president popular, el Govern focalitza el seu discurs en dir que “Madrid ens roba” i en considerar que “tothom qui se sent espanyol és còmplice del lladre, és un enemic, colon i un botifler”.  “Així és com es destrueix la convivència”, ha emfatitzat, per concloure després el seu discurs amb una estrofa d’una cançó de Manolo Escobar, que ha entonat per dir: “’Solo te pido que me hagas la vida agradable aunque nada coincida contingo’”. Ja en torn de contrarèplica, Fernández ha advertit que Catalunya podria situar-se en el camí de la “ulsterització” si considera que “una part de la població és botiflera perquè discrepa”. Per últim, ha remarcat que “la serp de la divisió i de la ruptura” rau en el pensament dels qui creuen que “algú que discrepa és el teu enemic a mort”.

Summary: El PPC acusa el Govern d’”alterar greument la convivència” i de “tractar més de la meitat de la població com a traïdors”


Pineda de Mar (Maresme) reclama a l'Estat que es faci càrrec de la reconstrucció del tram pendent del Passeig Marítim afectat pel temporal dels passats 19 i 20 de desembre. L'alcalde del municipi, Xavier Amor, i la diputada del PSC al Congrés, Lídia Guinart, han acordat durant una reunió aquest dimarts que el PSC presenti una proposta no de llei a la Comissió de Foment del Congrés instant l'Estat a elaborar un estudi tècnic per reconstruir amb garanties i de forma definitiva aquest tram del passeig. Es dona el cas que l'Ajuntament de Pineda ha fet ja els primers treballs al tram malmès, però queden encara uns 200 metres de carril bici que s'han de reconstruir després que el fort onatge de l'últim temporal va desfalcar, enfonsar i arrossegar les lloses de formigó. Els serveis tècnics municipals han pressupostat aquesta reparació en 150.000 euros.  L'alcalde de Pineda de Mar, Xavier Amor,  ha recordat que el 2013 l'Ajuntament de Pineda ja va afrontar una reparació del Passeig Marítim arran també d'una llevantada assumint-ne el cost. Uns diners que més tard l'Estat es va negar a abonar adduint que es tractava d'una obra de manteniment. És per això que des del consistori es reclama una solució de garanties  per evitar nous danys en futurs temporals.  El consistori també reclama  una actuació que permeti eliminar el pas soterrani sota la via, al final del carrer Santiago Rusiñol, i construir un pas més segur i ampli que permeti eliminar en el futur el pas a nivell de l'estació.

Summary: Pineda de Mar reclama a Foment que assumeixi la reconstrucció del Passeig Marítim afectat pel darrer temporal


El primer secretari del PSC, Miquel Iceta, ha volgut advertir a l’exsenador Carles Martí que si, tot i haver demanat a Meritxell Batet que es sigui la cap de llista per Barcelona per al 26-J, ell manté la seva candidatura a les primàries, la seva pugna serà per ocupar el número u “i no per assegurar-se un premi de consolació” i formar part de la llista en un lloc destacat. I és que Iceta ha confirmat que, tal i com va explicar dijous l’ACN, ha sol·licitat a Batet que “es pensi” deixar el seu número dos per la llista de Madrid i ocupi el primer lloc per Barcelona que ha deixat vacant Carme Chacón en renunciar a repetir en aquest càrrec. En aquest sentit, Iceta creu que “té tot el sentit” que en unes eleccions “per fer Pedro Sánchez president”, la candidata del PSC sigui la que fins ara ha estat la seva número dos. Pel que fa a la resta de la llista, el socialista creu que probablement “no hi haurà marge” per fer canvis, donat que gran part del partit pensa que s’han de reeditar els llistats de noms. I és per això que, tot i considerar-lo “un actiu”, no creu que l’exlíder del PSC, Pere Navarro, pugui incorporar-se a la candidatura.

Summary: Iceta avisa Martí que no pot presentar-se a les primàries “per assegurar-se un premi de consolació” i anar a la llista


Unió de Pagesos demanarà al Departament d'Agricultura una línia d'ajuts econòmics per ajudar els viticultors que estan patint els "greus" efectes del míldiu a les vinyes. El sindicat ha recordat aquest divendres que la situació està afectant els pagesos d'arreu de Catalunya, especialment de l'Alt Penedès, Girona i les Terres de l'Ebre. Degut a les temperatures elevades i a l'acumulació de pluges, subratllen, hi ha nombrosos viticultors que no aconsegueixen controlar la propagació del fong. Unió de Pagesos assegura que hi ha finques on s'ha perdut tota la collita, motiu pel qual insten l'administració a ajudar econòmicament els afectats, ja que el dany provocat pel míldiu no és assegurable actualment a la zona nord de l’estat espanyol.

Summary: Unió de Pagesos demanarà ajuts a Agricultura per pal·liar les "greus" afectacions del míldiu a les vinyes


Els alcaldes del Baix Segre valoren positivament la decisió del Procicat per tal que bars i restaurants d'Alcarràs, Aitona, la Granja d'Escarp, Seròs, Soses, Torres de Segre, així com els de Lleida ciutat, puguin reobrir l'interior dels locals, amb un aforament màxim del 50%. Tot i això, els alcaldes d'Alcarràs i Aitona (Segrià) consideren que la decisió "arriba tard" ja que pretenien que ja poguessin reprendre l'activitat a l'interior el darrer cap de setmana, tal com havien sol·licitat en les cartes que van enviar als responsables del Procicat. La mesura entrarà en vigor un cop es publiqui la resolució al Diari Oficial de la Generalitat de Catalunya (DOGC). Per això, Manel Ezquerra i Rosa Pujol demanen que sigui "al més aviat possible". L'alcaldessa d'Aitona, Rosa Pujol, s'ha mostrat satisfeta per la proposta de Salut que ha acceptat el Procicat per tal que els bars i restaurants de sis municipis del Baix Segre i de Lleida puguin reobrir l'interior dels locals, amb un aforament limitat al 50%. Pujol, però, considera que "la mesura s'hauria pogut prendre abans i sobretot abans del darrer cap de setmana", després de la millora de les dades epidemiològiques de les darreres setmanes . En aquest sentit, ha recordat les peticions efectuades al Procicat per part dels alcaldes del Baix Segre.  Un cop autoritzada la reobertura de l'interior de bars i restaurants, Pujol reclama ara que la limitació del 50% d'aforament es pugui ampliar fins al 75% durant els pròxims dies o setmanes. "Sabem que la situació de la restauració és molt difícil salvar-la però els podria ajudar, sempre amb prudència i complint totes les mesures de seguretat", ha indicat. "Hem de saber conviure amb el virus i hem de salvaguardar la salut però també l'economia del país" ha afirmat Pujol.  L'alcalde d'Alcarràs, Manel Ezquerra, també ha valorat positivament l'acord del Procicat i ha dit que "val més tard que mai". Ezquerra ha expressat la "inquietud" i "gran preocupació "que li traslladaven des del sector de la restauració perquè "molts negocis estaven en perill si no podien obrir en breu". Així mateix, ha exposat "la fugida de clients que havien d'anar a dinar a altres poblacions properes" ja que durant la campanya de la fruita "hi ha molta activitat econòmica a la zona" del Baix Segre. "Amb aquesta mobilitat no tenia sentit que sis municipis i Lleida no poguessin obrir l'interior en les hores de més sol perquè la gent hi pogués dinar per poder tornar a treballar a la tarda", ha afirmat l'alcalde d'Alcarràs.                De la mateixa manera que Pujol, Manel Ezquerra també confia que "poc a poc es pugui anar desescalant" i "es puguin anar flexibilitzant aquestes restriccions de manera que l'activitat econòmica pugui anar situant-se en el dia a dia i continuar la vida amb la nova normalitat".

Summary: El Baix Segre celebra que bars i restaurants puguin reobrir l'interior però considera que la decisió arriba "tard"


El primer secretari del PSC, Miquel Iceta, ha confirmat aquest dimarts que aspirarà a revalidar el seu càrrec al capdavant del partit "decideixi el que decideixi" la seva probable rival en la cursa, Núria Parlon. "Jo respectaré la seva decisió i la meva relació amb ella seguirà sent la mateixa, que és de companys de partit", ha manifestat Iceta, que ha optat per esperar que sigui la mateixa Parlon, qui dijous anunciï si concorrerà a les primàries per aspirar al càrrec. "No m'ho ha dit però si m'ho hagués dit tampoc ho diria", ha asseverat en declaracions després de reunir-se al Palau de la Generalitat amb el president, Carles Puigdemont. El líder socialista ha subratllat que la primera secretaria del partit és un lloc de "molta responsabilitat" i un "pèl difícil per la situació que viu la política catalana i espanyola".    En referència al bloqueig de la investidura espanyola, Iceta ha trobat "raonable" que el secretari general del PSOE, Pedro Sánchez, només vulgui sotmetre's a la votació del Congrés en cas que tingui l'èxit assegurat. "No estem per fer proves (...) ni per investidures fallides", ha opinat, sinó per investidures que "efectivament donin peu a un govern sòlid i estable". "Des del meu punt de vista, un govern de canvi i progrés per a Espanya", ha afegit.

Summary: Iceta assegura que aspirarà a la primera secretaria del PSC "decideixi el que decideixi" Parlon


El president de la Generalitat, Carles Puigdemont, ha lamentat aquest dijous que el líder del PSOE, Pedro Sánchez, fes una "visita de paracaigudista" a Catalunya amb "entrevistes més o menys discretes". Amb aquestes paraules s'ha referit a la visita del secretari general del PSOE, Pedro Sánchez, a Barcelona el passat 15 de març, en la qual es va reunir amb Puigdemont al Palau de la Generalitat i també es va trobar amb el president d’ERC, Oriol Junqueras, una reunió que desconeixia el cap de l'executiu català. Ha demanat a Sánchez que en la seva pròxima visita "veiés alguns dels catalans del dia a dia i entendria que aquest és un país de consens i de pacte" i que molta gent que pensa diferent "es capaç de posar-se d'acord en la necessitat d'anar a votar".

Summary: Puigdemont lamenta que Sánchez fes una "visita de paracaigudista" amb reunions "més o menys discretes"


El sector del luxe també s'ha vist afectat per la crisi del coronavirus. "Ens hem vist molt perjudicats", ha reconegut la vicepresidenta corporativa de TOUS, Rosa Tous, en una videoconferència organitzada per la firma d'auditoria EY. La caiguda de la facturació provocada pel tancament de les més de les 700 botigues de la companyia al món es contraposa amb un augment de venda en línia, que ha passat de representar el 8% el 2019 al 30% en l'actualitat. EY considera la digitalització com un "vector" clau per a la recuperació del sector, prevista per a 2022. El tancament de les botigues i la impossibilitat dels consumidors asiàtics de viatjar ha provocat un descens en les vendes del sector, històricament més resistent que la moda.

Summary: TOUS s'ha vist "molt perjudicada" pel tancament de les botigues, tot i passar de vendre en línia d'un 8% a un 30%


El Departament de Territori i Sostenibilitat ha desactivat l’avís preventiu per contaminació atmosfèrica per nivells moderats de partícules PM10 que estava actiu a tot Catalunya des de dissabte passat. Les estacions de vigilància ja no superen els valors límit. A més, la previsió dels models de dispersió de contaminants atmosfèrics indica que la jornada serà ennuvolada i amb precipitacions generalitzades, que ajudaran a netejar l’ambient. Aquesta situació ve donada per una entrada d’aire fred en altura que provoca un augment de la inestabilitat atmosfèrica i que anirà retirant la massa d’aire càlid que ha afectat Catalunya durant els darrers dies amb una important intrusió de pols africana. s Hores d’ara els nivells de PM10 han disminuït en totes les estacions de la Xarxa de Vigilància i Previsió de la Contaminació Atmosfèrica (XVPCA) i ja no superen el valor límit diari en cap d’elles.  Un primer avís ja s’havia activat el 25 de juny i es va mantenir fins a l’1 de juliol, quan es va declarar una situació d’episodi d’alta contaminació ambiental per partícules que va durar fins dimarts, dia 2. A partir de llavors es va activar un avís preventiu, que es va desactivar el dijous, dia 4.

Summary: La Generalitat desactiva l'avís preventiu per contaminació atmosfèrica a tot Catalunya


El govern espanyol ha acordat aquest dilluns amb els sindicats ampliar de manera progressiva el permís de paternitat dels empleats públics fins a arribar a les 16 setmanes l'any 2021, de tal manera que quedaria equiparat al permís actual de maternitat. En concret, l'any vinent serà de 8 setmanes, el 2020 de 12 i el 2021 de les 16 esmentades. En paral·lel, l'executiu ha signat un segon acord amb els sindicats de l'Administració General de l'Estat en virtut del qual els empleats públics podran fer un ús flexible del 5% de la jornada anual per conciliar vida laboral i familiar. Batet ha destacat la voluntat de l'equip encapçalat per Pedro Sánchez d'avançar en la "corresponsabilitat" entre dones i homes, i ha afirmat que l'administració n'ha de donar "exemple". Als acords, executiu i sindicats han recordat que la desigualtat en les responsabilitats familiars i les tasques domèstiques entre homes i dones és "encara una realitat". Els pactes han estat signats pels sindicats CSIF, CCOO, UGT i CIG. El permís de paternitat es configura com a obligatori les quatre setmanes després del naixement. Els dos permisos, el del pare i el de la mare, seran no transferibles, per garantir la corresponsabilitat en la cura del menor. El govern espanyol ha indicat que s'incorporaran les modificacions legals oportunes a la Llei dels Pressupostos Generals de l'Estat, així com que caldrà modificar l'Estatut Bàsic de l'Empleat Públic per incorporar-hi el permís de manera progressiva. Des de l'executiu estatal s'indica que en els darrers 3 anys el nombre de sol·licituds de permisos de paternitat ha oscil·lat entre les 2.700 i les 3.000 anuals. El Govern preveu que sigui aplicable a totes les administracions De la seva banda, fonts de la Generalitat han explicat que a manca de conèixer la lletra petita de l'acord entenen que la nova disposició tindria caràcter bàsic i que, per tant, seria aplicable a totes les administracions.

Summary: Govern espanyol i sindicats acorden ampliar el permís de paternitat dels empleats públics fins a les 16 setmanes el 2021


El SEM valora l'estat d'una vintena de veïns desallotjats ACN Terrassa.-Una persona ha resultat ferida crítica en un incendi que crema totalment l'última planta d'un edifici situat al carrer Sabadell de Terrassa. Una explosió ha provocat el foc, segons les primeres informacions. La persona afectada té cremades greus. Els Bombers han rebut l'avís a les 8.25 hores i han activat 8 dotacions. El Sistema d'Emergències Mèdiques (SEM) està valorant l'estat d'una vintena de veïns desallotjats de l'immoble, que té sis plantes. Hi ha vuit ambulàncies al lloc. També hi treballa la Policia Local i els Mossos d'Esquadra, que han obert una investigació per esclarir les casues de l'explosió. Efectius de la Policia Científica especialitzats en incendis estructurals faran la inspecció corresponent. El 112 ha rebut fins a 35 trucades per aquest incendi.  (Aquesta notícia actualitza l'anterior sobre el mateix tema afegint més informació sobre el succés)

Summary: ACTUALIZACIÓ:Un ferit crític en un incendi d'un edifici de Terrassa provocat per una explosió


La presidenta de la Comissió Europea, Ursula von der Leyen, ha defensat aquest dimecres que és "urgent" debatre sobre donar a la Unió Europea (UE) competències en salut per fer front a situacions com la causada per la covid-19. En el seu primer discurs sobre l'estat de la UE a l'Eurocambra, Von der Leyen ha reclamat cedir competències a la UE i assignar més fons a l'àmbit sanitari. "Crec que està clar que necessitem construir una UE de la salut més forta", ha assenyalat l'alemanya. A més, ha detallat que el 37% del fons de recuperació acordat pels estats el juliol anirà destinat a projectes relacionats amb la transició ecològica i el 20% amb la digital.  A més, Von der Leyen ha anunciat l'objectiu del seu executiu d'elevar del 40% actual al 55% la reducció d'emissions per al 2030 respecte al 1990. Es tracta d'un objectiu que la presidenta de la Comissió ja havia explicat, però que no està inclòs en el text de la llei climàtica presentat per l'executiu comunitari el març.

Summary: Von der Leyen veu "urgent" dotar la UE de competències en salut arran de la pandèmia de la covid-19


Unes 200 persones s'han manifestat aquest dissabte a la tarda pels carrers de Juneda (Garrigues) contra el projecte que planteja que les instal·lacions de Tracjusa del municipi puguin tractar purins a partir de la crema de residus. La marxa, convocada per la plataforma 'Aturem la Incineradora de Juneda', ha estat encapçalada per una pancarta amb el lema 'Salut sí, incinerar no'. Ha sortit a les 6 de la tarda de la plaça Catalunya i ha passat per davant de l'Ajuntament, on s'ha llegit un manifest. La marxa ha finalitzat a la plaça U d'octubre amb una xocolatada.

Summary: Unes 200 persones participen a la primera manifestació a Juneda contra el projecte de Nova Tracjusa


La fiscalia anticorrupció ha elevat a 8,5 anys la petició de pena de presó per a l'exministre i expresident de Bankia, Rodrigo Rato, en el judici per la sortida a borsa de Bankia. En les conclusions provisionals, el ministeri públic acusava Rato d'estafa a inversors, pel qual demanava 5 anys de presó. Ara, amb les conclusions definitives, també l'acusa de falsedat comptable, motiu pel qual li eleva la petició d'anys de presó. A més, la fiscalia també ha afegit més acusats al seu escrit. Si inicialment acusava a 5 persones, ara ho fa contra un total de 14, entre els quals l'exministre popular Ángel Acebes, per qui demana 1 any i mig de presó per falsedat comptable. La fiscal Carmen Launa ha presentat l'escrit de conclusions definitives en el judici que se celebra a l'Audiència Nacional per la sortida a borsa de Bankia el 2011. En el judici s'ha d'aclarir si es va maquillar la informació de l'entitat per sortir a borsa ja que, un any més tard, l'Estat va haver de rescatar l'entitat injectant més de 22.000 MEUR. El ministeri públic conclou que Rato era "plenament conscient de la inconsistència del projecte de Bankia i de la seva debilitat financera", i que tot i això "va permetre la sortida a borsa sabent que els inversors estaven rebent una informació incompleta i falsa que ocultava la situació crítica de Bankia". Rato ja està empresonat pel cas de les 'targetes black', pel qual l'Audiència Nacional el va condemnar a 4 anys i mig de presó.

Summary: La fiscalia eleva a 8,5 anys la petició de presó per a Rato per la sortida a borsa de Bankia


Des d'aquest divendres el pati del Palau de la Virreina de Barcelona alberga l'exposició '1975. Els regidors del NO al català', que reivindica la lluita ciutadana en defensa de la llengua al final del franquisme. La mostra està organitzada per l'Ajuntament de Barcelona, per mitjà del Comissionat de Programes de Memòria, i vol donar a conèixer els fets ocorreguts l'any 1975, quan divuit regidors de l'Ajuntament de Barcelona van votar contra una proposta de donar una subvenció a l'ensenyament en català, i com la mobilització veïnal ràpida i efectiva i el menyspreu de la ciutadania va obligar el consistori a rectificar. L'exposició '1975. Els regidors del NO al català' es podrà veure gratuïtament al pati del Palau de la Virreina fins al 26 de juny i el seu comissari és Martí Marín Corbera. En el marc d'aquesta exposició, el 18 de maig es farà un acte institucional al Saló de Cròniques de l'Ajuntament de Barcelona amb la presència del Comissionat de Programes de Memòria, Ricard Vinyes, el Comissari de l'exposició, Martí Marín Corbera, el periodista Josep Maria Cadena, que pronunciarà la conferència amb el títol 'Testimoni d'un periodista de l'època', i Miquel Angel Pasqual, de La Trinca, formació que va denunciar aquests fets amb ironia en la seva coneguda cançó dels '18 jutges', el 1976. La mostra s'organitza en sis estructures pentagonals que contenen documentació històrica sobre els consistoris franquistes i com s'escollien els seus regidors. També inclou reculls de la premsa de l'època fent-se ressò de la polèmica votació, el fruit de la mobilització i la ironia que van portar a la rectificació i com aquesta lluita per la llengua catalana va obrir una escletxa per a la mobilització que ja no s'aturaria fins a la consecució d'uns ajuntaments democràtics. Fotografies dels 18 regidors del NO, els 9 del SI, i un vídeo amb la cançó amb què La Trinca va voler denunciar els fets amb la peça '18 Jutges', dedicada als regidors «del no», completen la mostra.

Summary: L'exposició '1975. Els regidors del NO al català' reivindica la lluita en defensa de la llengua al final del franquisme


Les operacions han crescut un 60% en pocs anys i per això el cos proposa que les federacions imparteixin cursos a persones que no es preparen prou la sortida ACN Girona.-Els Bombers demanen més formació entre els excursionistes i les persones que van a fer activitats a la muntanya. Des del cos recorden que els rescats han crescut "de manera important" els últims anys, tot i que una bona part d'aquestes actuacions "es podrien haver evitat" amb una bona formació. Per això, el cap del Grup de Recolzament d'Actuacions Especials dels Bombers (GRAE), Guillem Amorós, reconeix que estan estudiant l'opció que les federacions i els clubs esportius imparteixin cursos a aquelles persones que han de rescatar perquè no es preparen bé la sortida. "Hem de mirar quines són les millors fórmules per reduir la sinistralitat", assenyala. A Catalunya s'ha passat de les 857 actuacions del GRAE el 2011 a 1.448 el 2017. Això que suposa una crescuda del 60%. Aquesta pujada es deu, en bona part, per l'increment de persones que van a fer activitats a la muntanya. Amorós, recorda que la formació "és clau", per evitar accidents. "Tothom pot relliscar i fer-se mal, però no és lògic que una persona es posi en una zona complicada sense tenir la preparació tècnica suficient", argumenta. Els Bombers obren la porta a impartir formació a les persones que no es preparen prou les sortides a la muntanya, i se les ha de rescatar. Aquests cursos els farien les federacions i els clubs esportius, i serien un complement a la taxa que s'aplica des de ja fa nou anys, però que només ha servit per cobrar encara no una desena de rescats. " La taxa no té afany recaptatori. El que pretenem és que se sàpiga que aquestes operacions obliguen a fer un desplegament humà i econòmic important", destaca el cap del Grup de Recolzament d'Actuacions Especials dels Bombers (GRAE), Guillem Amorós. De fet, el cobrament d'aquestes actuacions està limitat a tres supòsits: Ignorar un perill evident i marcat – com travessar una riera on hi ha una senyal de prohibit -, fer una sortida amb un equipament "manifestament inapropiat" – com portar unes sandàlies per anar a la neu, o no fer un ús adequat del servei. Durant tots els anys que porta en vigor la taxa els casos en què s'ha obligat a pagar el rescat ha estat per conductes "flagrants", segons Amorós. El cap dels GRAE reconeix que la gent "ha pres més consciència", però alerta que l'increment de persones que van a la muntanya ha fet disparar les actuacions en aquest espai. En concret, en sis anys han incrementat un 60% i ja freguen els 1.500 rescats, malgrat que el nombre d'efectius d'aquesta unitat especialitzada dels Bombers no ha crescut en la mateixa proporció. Per això, Amorós recorda la importància de "formar-se bé". "Moltes sortides no serien necessàries si la gent es preparés la ruta a consciència", assenyala. En aquest sentit, des del cos destaquen que "són coses bàsiques" com mirar la cartografia de la zona, el temps que es trigarà a fer la ruta, la meteorologia o portar l'equipament adequat. El cap dels GRAE explica que és "lògic" que hi hagin accidents com relliscades o imprevistos, però diu que "no té cap sentit que una persona es posi en una zona sense tenir la formació ni la capacitat tècnica per sortir-ne", assenyala. La finalitat dels cursos seria la de fer prendre consciència i "preparar millor" aquelles persones que els Bombers han rescatat per "conductes negligents". El cap dels GRAE a Olot, Jordi Martí, ho compara amb els cursos que es fan per recuperar el carnet de conduir. "La idea és que la persona entengui la importància de la preparació prèvia i sigui conscient de les seves capacitats", ressalta. El mòbil, un element clau Els Bombers recorden que un dels aspectes més importants abans de sortir d'excursió és tenir el mòbil ple de bateria. Martí explica que s'estalvien moltes sortides donant indicacions a les persones que truquen al 112 i simplement estan desorientades. Si cal començar la recerca el terminal és un "element determinant", explica el cap dels GRAE.  De fet, des del cos recomanen tenir activada l'aplicació My112 que permet localitzar l'afectat en cas que tingui problemes. "Per a nosaltres és molt més fàcil d'accedir i de concretar el rescat de manera efectiva i el més ràpid possible", destaca Martí. El cap dels GRAE a Olot, però, alerta que "encara hi ha moltes zones fosques", especialment a la Garrotxa i el Ripollès. Es tracta de llocs on no hi ha cobertura mòbil, fet que complica trobar la persona. "Si l'afectat està en una d'aquestes zones, el rescat es complica", conclou Jordi Martí.

Summary: Els Bombers demanen més formació entre els excursionistes per evitar que els rescats de muntanya continuïn augmentant


Les deu principals representacions teatrals de la Passió de Jesucrist de Catalunya, agrupades en la Federació Catalana de Passions, han presentat aquest dissabte al matí al Palau de la Generalitat la temporada d'aquest 2020  per reivindicar el seu important paper en la cultura tradicional i popular. El president de la Generalitat, Quim Torra, ha agraït l'esforç de tots els participants en aquestes obres, remarcant el seu esforç col·lectiu, la cohesió social que aporten i la solidaritat que mostren. Per aquest 2020 es preveuen una quarantena de representacions de La Passió entre principis de març i principis de maig en deu localitats. Algunes com Cervera, Olesa de Montserrat, Esparraguera o Mataró tenen molta tradició, participació i fama, però n'hi ha altres de més modestes com La Cava, a Deltebre, Ulldecona (Montsià), Vilalba dels Arcs (Terra Alta), Llinars del Vallès, Vilassar de Mar (Maresme) i Vila-sacra (Alt Empordà). A més, s'espera que properament s'incorpori a la federació, la representació que es fa a Sant Vicenç dels Horts (Baix Llobregat). Totes tenen alguna singularitat històrica, artística, literària o tècnica que les fa úniques, i cada any incorporen alguna novetat per actualitzar-se. Torra ha dit que les Passions són una mostra més que a la societat catalana li agrada "ajuntar-se per fer coses", com fer cultura popular, reivindicacions socials o protegir el medi ambient. Així, ha explicat que a Catalunya hi ha més de 3.500 associacions i entitats de cultura popular, més de 500 equipaments vinculats i més de 500.000 associats. També ha remarcat la importància d'aquestes representacions teatrals per formar futurs actors i actrius, igual que els Pastorets, i per això ha reivindicat, més enllà de la tradició religiosa, la importància artística de la Passió. La consellera de Cultura, Mariàngela Vilallonga, ha  tingut un record pel paper de l'exconseller de Cultura Lluís Puig per reforçar la cultura popular. Vilallonga també ha remarcat que la Passió, per Setmana Santa, i els Pastorets, per Nadal, marquen el cicle anual i de la vida tant a nivell personal com col·lectiu. Per últim, el president de la Federació Catalana de Passions, Xavier Cañavate, ha explicat les novetats de cadascuna de les passions i ha destacat la importància que  tenen aquestes representacions per a la vida personal dels qui hi participen, ja que els  implica emocionalment i coneixen persones noves.

Summary: Les principals Passions de Catalunya presenten la temporada al Palau de la Generalitat reivindicant la cultura popular


El petit comerç pot tornar a atendre presencialment els clients des d'aquest dilluns, amb l'entrada en vigor d'algunes mesures previstes a la fase 0 del pla de desconfinament del govern estatal. "És la primera vegada en 36 anys que he estat dos mesos sense apujar la persiana", explica Sefa Blanch, propietària d'Elèctrica Ramon Martí, de Reus. Durant aquest temps ha pogut servir comandes que li han fet a través de la pàgina web, però reconeix que a vegades ni tan sols li sortia a compte perquè eren vendes petites. Per poder obrir ha hagut de fer canvis, com donar cita als compradors per evitar concentracions a l'interior del local, extremar les mesures higièniques i fins i tot col·locar una mampara al taulell. A dos quarts de deu, puntual, Sefa Blanch aixeca la persiana per atendre el primer client que té cita prèvia, i que ja s'espera a la porta. "Un fluorescent per la cuina. És la primera venda que faig a la botiga en quasi dos mesos. No m'ho hagués imaginat mai, ni tan sols quan va començar l'estat d'alarma", comenta la propietària amb una barreja d'alegria i amargor. Porta el negoci tota sola, un fet que l'ha ajudat aquestes setmanes que ha hagut de tancar ja que no ha hagut de fer cap ERTO. L'impacte econòmic que li ha suposat no el té calculat, però afirma que són "molts diners". Durant aquest temps se li han disparat les comandes a través de la pàgina web, però tot i això no ha arribat, ni de bon tros, a compensar el tancament de la botiga. "Hem venut coses petites i moltes vegades no em compensava repartir-les, perquè havia de venir a la botiga a buscar-ho, pagar la benzina del transport... era més el servei", assenyala. Els seus clients són persones del barri de tota la vida, que necessiten petits electrodomèstics o productes relacionats amb l'electricitat i la lampisteria.  Nova realitat Des d'aquest dilluns els locals comercials de menys de 400 metres quadrats poden tornar a obrir, però amb unes mesures de seguretat estrictes per evitar la propagació del coronavirus. Blanch ha de donar cita prèvia als compradors. Cada mitja hora, un client. "Quan vam saber que hi havia una fase 0 amb cita prèvia ho vam posar a Facebook i Instagram, i la gent nes va trucant", indica. Tot i això, en la primera hora de reobertura ja ha vist que gent que passa pel carrer i veu la persiana pujada, s'atura per comprar, cosa que provoca que hi hagi esperant dues o tres persones. De tota manera, no deixa entrar més d'una persona a la botiga.  Un cop a dins, Blanch els convida a rentar-se les mans amb gel, i quan marxen els dona una tovalloleta i neteja el pom de la porta. També ha hagut de col·locar una paperera amb pedal i uns senyals a terra que marquen on s'ha de situar el comprador, per mantenir la distància. I encara que no era obligatori, ha apostat per instal·lar una mampara de metacrilat, que ja té posada "des de fa més de vint dies". "No sabíem quan obriríem però ja vam veure que hauríem de conviure amb el virus", assenyala, i tot i que "és un cost afegit", valora que és un element més de seguretat, tant per als clients com per a ella.

Summary: La propietària d'un petit comerç: "És la primera vegada en 36 anys que he estat dos mesos sense apujar la persiana"